શ્રમ વિભાગની જેમ અન્ય ઘણાં વિભાગોની કચેરી ગાંધીનગર જિલ્લાના વિવિધ વિસ્તારોમાં આવેલી છે. મહેકમનો અભાવ કે અન્ય કારણોસર ઘણી કચેરીઓ બંધ હાલતમાં હોય છે. દાયકાઓ અગાઉ નિર્માણ પામેલી કચેરીઓની જાળવણી મામલે તંત્ર દ્વારા કાળજી ન રખાતી હોવાથી તે જર્જરિત થઈ જાય છે. ગાંધીનગર તાલુકાના શ્રમયોગીઓ માટેની યોજનાના અમલ માટે રાજ્ય સરકારે બનાવેલી કચેરી સાદા પતરાના મકાનમાં ચાાલતી હતી અને તે જર્જરિત થઈ ગઈ હતી. હાલ રાયસણ ગામમાં જમીનોના ભાવ આસમાને ગયા છે ત્યારે શ્રમયોગી કલ્યાણ બોર્ડના કેન્દ્રની જમીનની કિંમત પણ લાખો રૂપિયામાં અંકાય છે. લાખો રૂપિયાની આ જમીન પર કચેરીનું નિર્માણ કર્યા પછી તેની યોગ્ય દેખરેખ ન રખાતાં તે જર્જરિત બની હતી. રાજ્ય સરાકરની આવી જર્જરિત બનેલી કચેરીઓનું સમારકામ થાય અને ફરી ધમધમતી થાય તો હજારો નાગરિકોને તેનો લાભ થશે.